กรธ.มุกใหม่ ให้พรรคแจ้งชื่อนายก
กปปส.พอรับได้ พท.เมินคนนอก ปูทวงเป็นธรรม,กรธ.พลิกสูตรใหม่ เฟ้นหาที่มานายกรัฐมนตรี โชว์ไอเดียให้พรรคการเมืองประกาศรายชื่อคนเป็นนายกฯ ให้ประชาชนทราบล่วงหน้า ใช้เงื่อนไขเดิมจะเป็น ส.ส.หรือไม่ก็ได้ มีชัย เห็นคล้อยข้อเสนอใหม่ ชี้สกัดพรรคการเมืองมุบมิบเลือกคนมาเป็นนายกฯ ตามอำเภอใจ ปฏิเสธเปิดช่องทหารสืบทอดอำนาจ มั่นใจไม่เดินซ้ำรอยเหตุการณ์พฤษภาฯ ปี 35 เพื่อไทยตั้งป้อมขวางปมนายกฯคนนอกขัดหลักประชาธิปไตย ซัดหนักข้อกว่าร่างฉบับ บวรศักดิ์ ด้าน ยิ่งลักษณ์ ยื่นหนังสือถึง บิ๊กตู่ ทวงความเป็นธรรมคดีจำนำ ข้าวรอบสอง ถล่มไม่เปิดโอกาสให้ต่อสู้คดีเต็มที่ ท้วงนายกฯ เข้าใจคลาดเคลื่อนอายุความคดีจำนำข้าว ห่วงกดดันเจ้าหน้าที่ให้เร่งปิดคดี สปท.แจงภารกิจขับเคลื่อนปฏิรูปทูต 74 ประเทศราบรื่น บรรหาร เดี้ยงภูมิแพ้กำเริบ นอนพักรักษาตัวอยู่โรงพยาบาล,หลังจากคณะกรรมการร่างรัฐธรรมนูญ (กรธ.) ชงเนื้อหาการร่างรัฐธรรมนูญในส่วนโครงสร้างฝ่ายบริหาร เปิดทางให้มีนายกรัฐมนตรีคนนอกที่ไม่ได้มาจาก ส.ส.ได้ ล่าสุด กรธ.ได้เสนอแนวทางเพิ่มเติมเรื่องนายกฯคนนอก โดยให้พรรคการเมืองประกาศรายชื่อบุคคลที่พรรคจะเสนอเป็นนายกรัฐมนตรี ให้ประชาชนทราบตั้งแต่ช่วงการหาเสียง โดยยืนยันว่า ไม่ใช่การเปิดทางให้ทหารสืบทอดอำนาจ,เมื่อวันที่ 11 พ.ย. เวลา 13.45 น. ที่รัฐสภา มีการประชุมคณะกรรมการร่างรัฐธรรมนูญ (กรธ.) มีนายมีชัย ฤชุพันธุ์ ประธาน กรธ. เป็นประธานการประชุม เพื่อพิจารณาเนื้อหาร่างรัฐธรรมนูญ เรื่องโครงสร้างของฝ่ายบริหาร ในส่วนที่มานายกรัฐมนตรีและ ครม. ตามที่คณะอนุกรรมการศึกษาโครงสร้างอำนาจฝ่ายบริหาร ที่มีนายอภิชาต สุขัคคานนท์ เป็นประธาน ได้รายงานผลการศึกษาให้ที่ประชุมทราบว่า ในส่วนที่มานายกฯนั้น ประเทศไทยเหมาะสมกับระบบที่มีนายกรัฐมนตรีมาจากสภา มีทางเลือก 3 ทางคือ 1.มาจาก ส.ส. 2.มาจาก ส.ส.หรือไม่ก็ได้ แต่ต้องมีคุณสมบัติตามรัฐธรรมนูญ 3.มาจากผู้มีรายชื่ออยู่ในบัญชีรายชื่อนายกรัฐมนตรีตามที่พรรคการเมืองเสนอ ซึ่งทางเลือกที่ 3 เป็นสิ่งที่คณะอนุกรรมการฯลองคิดขึ้นมา คล้ายกับประเทศอิสราเอล เคยใช้ในทศวรรษที่ 90 ส่วนเรื่องจุดอ่อน หากบ้านเมืองอยู่ในภาวะวิกฤติ บุคคลที่จะมาดำรงตำแหน่งนายกฯ จะจำกัดอยู่เพียงแค่บัญชีรายชื่อที่พรรคการเมืองเสนอเท่านั้น ระบบการเลือกตั้งแบบนี้ อาจทำให้ประชาชนสับสน เพราะการเลือกตั้งจะมีทั้งบัตรเลือกตั้ง และบัญชีรายชื่อคนที่จะเป็นนายกรัฐมนตรี ตามที่แต่ละพรรคเสนอ,จากนั้นที่ประชุมอภิปรายอย่างกว้างขวางโดย กรธ.บางรายกังวลการเสนอบัญชีรายชื่อนายกรัฐมนตรีก่อนการเลือกตั้ง จะทำให้พรรคการเมืองขนาดเล็กเสียเปรียบ และจะป้องกันการตั้งพรรคนอมินี หรือการฮั้วกันระหว่างพรรคเล็กกับพรรคใหญ่ ด้วยการเสนอชื่อนายกรัฐมนตรีคนเดียวกันได้อย่างไร ขณะที่ กรธ.บางรายสนับสนุนตามแนวทางที่คณะอนุกรรมการเสนอ เพราะเห็นว่า บัญชีรายชื่อนายกรัฐมนตรีนั้น ไม่จำเป็นต้องเป็น ส.ส. ก็ได้ เพราะถือว่าอย่างน้อยประชาชนก็รู้ถึงคนที่จะมาเป็นนายกฯ ดีกว่าไปเอาลูกใครไม่รู้ มาเป็นนายกรัฐมนตรี เมื่อชนะเลือกตั้งแล้ว,ขณะที่นายมีชัยกล่าวว่า วิธีที่คณะอนุกรรมการฯเสนอล่าสุดถือว่า ผสมผสานและรอมชอมที่สุดมีข้อดีคือ 1.ทำให้คะแนนประชาชนมีความหมายมากด้วยบัตรใบเดียวได้เลือกทั้ง ส.ส.เขต ส.ส.บัญชีรายชื่อ และนายกรัฐมนตรี ทำให้ประชาธิปไตยเดินหน้าไปอีกขั้น 2.ตัวนายกรัฐมนตรีจะเปรียบเสมือนได้รับการเห็นชอบจากประชาชนโดยอ้อมแล้ว เพราะรายชื่อนายกรัฐมนตรีที่พรรคการเมืองแจ้งไว้ต่อ กกต.จะถูกประกาศให้ทราบ 3.หากให้เสนอชื่อนายกรัฐมนตรีได้มากกว่าหนึ่งชื่อ จะยิ่งเปิดโอกาสให้ประชาชนมีตัวเลือกนายกรัฐมนตรีมากขึ้น 4.ไม่เปิดโอกาสให้พรรคการเมืองเลือกใครมาเป็นนายก-รัฐมนตรีได้ตามอำเภอใจ โดยที่ประชาชนไม่รู้เห็นมาก่อน ส่วนข้อสังเกตว่า หากแต่ละพรรคเสนอชื่อคนเป็นนายกฯซ้ำกัน คงไม่เป็นไร เพราะคนที่ถูกเสนอชื่อต้องเป็นผู้ได้รับการยอมรับสูงอยู่แล้ว หรืออาจจะแก้ปัญหาด้วยการกำหนดเกณฑ์ขั้นต่ำว่า พรรคที่จะเสนอรายชื่อนายกรัฐมนตรีซ้ำกับพรรคอื่น ต้องมี คะแนนเสียงได้รับเลือกขั้นต่ำจำนวนหนึ่ง เพื่อป้องกันการตั้งพรรคนอมินี หรือจับมือกันระหว่างพรรคใหญ่กับพรรคเล็ก ส่วนคำถามว่า คนที่อยู่ในบัญชีรายชื่อที่เสนอให้เป็นนายกรัฐมนตรีต้องลงสมัคร ส.ส.เขต หรือบัญชีรายชื่อด้วยหรือไม่ มองว่า ไม่จำเป็นต้องบังคับ,ผู้สื่อข่าวรายงานว่า ภายหลังจากที่ กรธ.ได้ อภิปรายแลกเปลี่ยนความเห็นเสร็จแล้ว นายมีชัยเปิดให้สื่อมวลชนซักถามในประเด็นข้อสงสัยต่างๆ โดยนายมีชัยกล่าวว่า การเสนอบัญชีรายชื่อนายก-รัฐมนตรีของแต่ละพรรคต้องเป็นไปตามมติของพรรค คนที่ถูกเสนอชื่อต้องยินยอม หากมีพรรคการเมืองเสนอบัญชีรายชื่อเดียวกันต้องได้รับความยินยอมจากบุคคลนั้น และพรรคที่จะเสนอรายชื่อซ้ำกันจะต้องหารือกันก่อน เพื่อป้องกันไม่ให้เอาชื่อบุคคลเดียวกันไปใช้โฆษณาหาเสียงแข่งกัน เชื่อว่าตัวนายกรัฐมนตรีที่ถูกเลือกจะมาจากพรรคที่ได้คะแนนสูงสุด ดังนั้น การเลือกนายกฯก็อยู่ในความรับผิดชอบของพรรค การเมือง เป็นเรื่องของ ส.ส. 500 คน ระบบเลือกตั้งที่ผ่านมา เราไม่มีทางรู้ว่าจะเอาใครเป็นนายกฯ แต่วิธีนี้ทำให้รู้ก่อนว่าใครจะเป็นนายกฯ กรธ.ไม่ได้ตั้งใจเปิดช่องให้มีนายกฯคนนอก แต่ตั้งใจให้คนเห็นก่อนเลือกตั้งว่าใครมีโอกาสเป็นนายกรัฐมนตรี จะได้ไม่งุบงิบเอาไอ้โม่ง หรือม้ามืด โผล่มาทีหลัง,เมื่อถามว่า นายกรัฐมนตรีรูปแบบนี้ เปิดช่องให้รัฐบาลทหารมีโอกาสสืบทอดอำนาจหรือไม่ นายมีชัยตอบว่า ไม่ ถ้าเจ้าตัวเขาไม่เอา หรือถ้าเจ้าตัวเอาด้วย ก็ต้องเปิดเผยให้เห็นตั้งแต่ประกาศบัญชีรายชื่อนายกรัฐมนตรีของแต่ละพรรค ถ้าผลออกมาเขาชนะถล่มทลาย ก็คงทำอะไรไม่ได้ หรือหากผู้มีอำนาจในตอนนี้ไปตั้งพรรคการเมืองตอนนี้เลย จะทำอะไรได้ เมื่อถามว่า หากมีนายกรัฐมนตรีคนนอก จะทำให้เกิดวิกฤติแบบพฤษภา ปี 35 หรือไม่ นายมีชัยตอบว่า ไม่ เพราะครั้งนั้น ประชาชนไม่รู้ว่า ใครจะมาเป็นนายกฯ แต่คราวนี้ประชาชนจะรู้ก่อนว่าใครจะมาเป็น อย่าคิดล่วงหน้าว่าพรรคการเมืองที่ชนะเลือกตั้ง จะส่งบัญชีรายชื่อนายกรัฐมนตรี โดยไม่ส่งลงสมัคร ส.ส.ด้วย เมื่อถามว่า ต้องกลั่นกรองคุณสมบัติบัญชีรายชื่อนายกรัฐมนตรีหรือไม่ นายมีชัยตอบว่า กกต.จะเป็นผู้กลั่นกรองก่อนการเลือกตั้ง เบื้องต้นเห็นว่าจะต้องมีคุณสมบัติสูงกว่าตำแหน่งทางการเมืองทั่วไป ส่วนตอน ส.ส.ลงมติเลือกนายกฯ คาดว่าจะใช้เสียงข้างมากเหมือนที่ผ่านมา และสภาต้องตรวจสอบคุณสมบัติผู้ได้รับเลือกเป็นนายกฯอีกครั้งด้วย อย่างไรก็ตาม ยังไม่ใช่ข้อสรุปของ กรธ. เป็นเพียงแต่แนวโน้มที่เห็นคล้อยไปทางรูปแบบนี้,ที่ทำเนียบรัฐบาล นายวิษณุ เครืองาม รองนายกรัฐมนตรี กล่าวถึงข้อเสนอ กรธ.ให้มีนายกรัฐมนตรีคนนอกว่า เป็นเรื่องที่ กรธ.มอบให้นายอภิชาติ สุขัค-คานนท์ ประธานคณะอนุกรรมการศึกษาโครงสร้างฝ่ายบริหาร ได้เสนอเข้ามาว่า 1.ให้มีนายกฯในระบบรัฐสภา 2.ให้สภาเป็นผู้เลือก 3.จะเป็น ส.ส.หรือไม่เป็นก็ได้ 4.ต้องได้รับการยอมรับจากสภา ซึ่งการได้รับการยอมรับจากสภาเป็นเรื่องสำคัญที่ยังไม่ได้ขยายความ ต้องรอให้ขยายความก่อน เท่าที่เสนอมาไม่มีแตกต่างจากปี 2475 และสมัยนายบวรศักดิ์ อุวรรณโณ อดีตประธาน กมธ.ยกร่างรัฐธรรมนูญ ถ้าจะมีอะไรแตกต่างจะอยู่ที่ไฮไลต์ที่ กรธ.ยังไม่พูด อาจยังคิดไม่ออก แต่เป็นการส่งสัญญาณว่า ไม่มีการเลือกนายกฯโดยตรง นายกฯต้องมาจากสภาฯ จะเอาคณะกรรมการยุทธศาสตร์ปฏิรูปเพื่อการปรองดองแห่งชาติ (คปป.) มาเลือกไม่ได้ นายกฯจะเป็นคนในหรือคนนอกก็ได้ แต่ต้องเป็นคนที่ได้รับการยอมรับ ไม่ใช่ขี่ม้าขาวมาจากไหนแล้วมาให้สภาโหวตเลือก แสดงว่ามีอะไรอุบเอาไว้ยังไม่ได้พูด,นายวันชัย สอนศิริ โฆษกคณะกรรมาธิการขับ เคลื่อน การปฏิรูปประเทศด้านการเมือง สปท. กล่าว ว่า ในการประชุม กมธ.ขับเคลื่อนการปฏิรูปประเทศด้านการเมือง ที่ประชุมกำหนดประเด็นขับเคลื่อนที่สำคัญเร่งด่วนคือ การร่างรัฐธรรมนูญ โดย กมธ.ฯ ต้องมีส่วนเสนอแนะให้ข้อคิดเห็นและประสานงานกับ กรธ.อย่างใกล้ชิด รวมถึงระดมความเห็นเกี่ยวกับแนวทางแก้ปัญหาการเมือง และการร่างรัฐธรรมนูญเฉพาะที่เกี่ยวกับการเมืองทุกวัน กมธ.ชุดนี้มีอดีตนักการเมืองที่มีประสบการณ์จำนวนมาก เชื่อว่าจะทำให้ข้อเสนอแนะเป็นประโยชน์ต่อ กรธ. จะรีบดำเนินการให้เสร็จภายใน 30 วัน กมธ.ทุกคนต้องช่วยกันอย่างหนัก ไม่ใช่สักแต่ว่าทำเป็นข้อเสนอแนะแล้วก็เสร็จๆไป จะต้องมีส่วนผลักดันประสานความร่วมมือกับรัฐบาลและหน่วยงานที่เกี่ยวข้องด้วย โดยเฉพาะเรื่องการเลือกตั้งที่สุจริตเที่ยงธรรม การควบคุมการและตรวจสอบใช้อำนาจรัฐ การปลูกฝังจิตสำนึกของประชาชนทางการเมืองที่ดี เป็นสิ่งที่ กมธ.จะวางแผนหาแนวทางดำเนินการให้เกิดผลเป็นรูปธรรม ให้สำเร็จก่อนการเลือกตั้ง,นายสมชัย ศรีสุทธิยากร กกต.ด้านกิจการบริหารงานเลือกตั้ง กล่าวว่า กกต.จะเปิดให้ลงทะเบียนขอใช้สิทธิเลือกตั้งนอกเขตผ่านระบบอินเตอร์เน็ต สามารถนำมาทดลองใช้ในการออกเสียงประชามติ ก่อนที่จะนำไปปรับปรุงใช้ในการเลือกตั้งทั่วไปในปี 2560 ได้ นอกจากนี้จะมีโครงการสมัครรับเลือกตั้งผ่านอินเตอร์เน็ต โดยให้พรรคการเมืองกรอกข้อมูลการสมัครเองได้ ป้องกันปัญหาการปิดล้อมหน่วยรับสมัครเลือกตั้งเหมือนที่เคยเกิดขึ้น เมื่อทุกพรรคกรอกข้อมูลสมัครรับเลือกตั้งเรียบร้อยแล้ว จะมาตกลงว่าจะจับสลากเลือกหมายเลขเมื่อใด รวมถึงจะพัฒนาแอพพลิเคชั่น ฉลาดเลือก อำนวยความสะดวกให้ประชาชนผู้มีสิทธิเลือกตั้งสามารถตรวจสอบข้อมูลพรรคการเมือง นโยบาย และข้อมูลผู้สมัครในเขตของตน และเขตอื่นผ่านแอพพลิเคชั่นได้,นายชูศักดิ์ ศิรินิล หัวหน้าคณะทำงานฝ่ายกฎหมาย พรรคเพื่อไทย กล่าวว่า แนวคิด กรธ.ที่กำหนดให้นายกฯไม่ต้องมาจาก ส.ส. เป็นแนวคิดให้สอดรับกับการกำหนดระบบเลือกตั้งที่จะส่งผลให้เกิดรัฐบาลผสมหลายพรรค เพราะเมื่อไม่มีพรรค การเมืองใดมีเสียงข้างมากพอจะจัดตั้งรัฐบาลได้ จะเป็นช่องทางบีบให้พรรคการเมืองต้องเลือกบุคคลภายนอกที่ไม่ได้เป็น ส.ส.เข้ามาเป็นนายกฯ เรื่องดังกล่าวขัดหลักการประชาธิปไตย เนื่องจากคนเป็นนายกฯ เป็นหัวหน้าฝ่ายบริหาร ควรมีความเชื่อมโยงกับประชาชน มาจากการเลือกตั้งของประชาชน แนวคิดดังกล่าวทำลายระบบพรรคการเมือง บั่นทอนเสถียรภาพรัฐบาล ส่วนการระบุว่า ใช้บัตรเลือกตั้งใบเดียวทำให้พรรคการเมืองเข้มแข็งนั้น ไม่น่าจะเป็นความจริง การใช้บัตรเลือกตั้งใบเดียวมีข้อเสียมาก ประชาชนจะไม่ให้ความสำคัญต่อผู้สมัครบัญชีรายชื่อ จะเน้นไปที่ผู้สมัครแบบเขตเป็นหลัก จึงไม่จำเป็นต้องคัดสรรผู้มีความรู้ความสามารถลงสมัครบัญชีรายชื่อ เพราะจะนำคะแนนแบบเขตมาคำนวณ ส.ส.บัญชีรายชื่ออยู่แล้ว,นายสามารถ แก้วมีชัย อดีต ส.ส.เชียงราย พรรคเพื่อไทย กล่าวว่า ยังยืนยันข้อเสนอของพรรคเพื่อไทยว่า นายกรัฐมนตรีต้องมาจาก ส.ส.เท่านั้น ไม่เห็นด้วยให้มาจากคนนอก เพราะสังคมต่อสู้เรียกร้องเรื่องนี้จนตกผลึก มีการใช้มาตรฐานนี้มาตั้งแต่ปี 2535 นายกฯควรมาจาก ส.ส.จะมีความผูกพันกับประชาชน จึงไม่เห็นด้วยกับการเปิดช่องให้มีนายกฯคนนอกเพื่อแก้ปัญหาวิกฤติการเมือง เพราะกระบวนการ ประชาธิปไตยปกติสามารถแก้ไขปัญหาดังกล่าวได้ แต่ที่ผ่านมาวิกฤติเกิดจากคนไม่ยอมรับกติกา ร่างรัฐธรรมนูญของ กรธ.เหมือนร่างที่นายบวรศักดิ์ อุวรรณโณ อดีตประธานคณะกรรมาธิการยกร่างรัฐธรรมนูญ ทำมา และหนักข้อเข้าไปอีก โดยใช้เสียงข้างมากก็เป็นได้แล้ว เนื้อหาที่โผล่ออกมาไม่มีอะไรต่างจากเดิม คิดว่ามีเจตนาไม่ให้ผ่านประชามติ,นายถาวร เสนเนียม แกนนำ กปปส.กล่าวถึงกรณีนายมีชัย ฤชุพันธุ์ ประธาน กรธ.ระบุ แนวคิดที่นายกรัฐมนตรีไม่จำเป็นต้องมาจาก ส.ส.ว่า การเปิดทางสืบทอดอำนาจ มีมาตั้งแต่สมัยการร่างรัฐธรรมนูญฉบับนายบวรศักดิ์ อุวรรณโณ เป็นประธาน กมธ.ยกร่างฯแล้ว ไม่ให้ผู้มาเป็นนายกฯแสดงวิสัยทัศน์ต่อการรณรงค์หาเสียง แบบนี้เรียกไม่ได้ด้วยเล่ห์ก็เอาด้วยกล อำนาจเขาใครจะไปทำอะไรได้ ต่อให้ 10 ถาวร 10 อภิสิทธิ์ 10 จาตุรนต์ เขาก็ไม่ฟัง ปล่อยเขาไปเถิด ส่วนกรณี กรธ.มีแนวคิดให้ทุกพรรคต้องเสนอรายชื่อผู้ที่จะมาเป็นนายกฯก่อนการเลือกตั้งพอรับได้ การประกาศไว้ให้ทราบก่อนโดยทั่วกัน จะได้ไม่รู้สึกทุเรศกับวิธีการ เอาใครก็ได้เอาคนเล่นการเมือง 39 วันมาเป็นนายกฯก็ได้ แต่จะทำให้ประเทศไทยก้าวไปอีกขั้นอย่างที่นายมีชัยว่าหรือไม่ ยังไม่รู้ แต่อย่างน้อยทำให้รู้ว่า คนจะมาเป็นนายกฯคิดอย่างไร แนวคิดนี้พอรับได้แต่ในหลักการแล้วควรให้นายกฯมาจาก ส.ส.,วันเดียวกัน น.ส.ยิ่งลักษณ์ ชินวัตร อดีตนายกรัฐมนตรี ทำหนังสือเปิดผนึกผ่านทางเฟซบุ๊กถึง พล.อ.ประยุทธ์ จันทร์โอชา นายกรัฐมนตรี ระบุว่า ตามที่นายกฯลงนามแต่งตั้งคณะกรรมการสอบข้อเท็จจริงความรับผิดทางละเมิด ให้ชดใช้ค่าเสียหายที่เกิดขึ้นจากการดำเนินโครงการรับจำนำข้าว มีกำหนดเวลาให้เจ้าหน้าที่ดำเนินการ 120 วัน แม้จะต่ออายุได้ครั้งละ 30 วัน แต่ไม่เพียงพอให้การตรวจสอบมีความรอบคอบ เป็นธรรมกับผู้ถูกกล่าวหา ความเร่งรีบดังกล่าวเชื่อว่า น่าจะมาจากนายกฯได้รับรายงานข้อกฎหมายคลาดเคลื่อน 2 เรื่องสำคัญคือ เรื่องอายุความและการออกคำสั่งทางปกครองให้ชดใช้ค่าเสียหายตาม พ.ร.บ.ความผิดทางละเมิดของเจ้าหน้าที่ พ.ศ.2539 จึงขอชี้แจงดังนี้ 1.กรณีอายุความทางแพ่ง 1-2 ปี ตาม พ.ร.บ.ความผิดทางละเมิดของเจ้าหน้าที่ พ.ศ.2539 จะเริ่มนับเมื่อใด โดยหลักจะเริ่มนับตั้งแต่วันที่รู้ตัวผู้ต้องรับผิด หรือรู้มูลค่าความเสียหายที่เกิดขึ้น ดังนั้นทุกวันนี้อายุความยังไม่เริ่มนับ จนกว่าจะมีข้อยุติจากหน่วยงานที่รับผิดชอบในสองประการดังกล่าว อีกทั้งการที่อัยการสูงสุดฟ้องตน ข้อหาละเว้นการปฏิบัติหน้าที่โดยมิชอบ ตามประมวลกฎหมายอาญามาตรา 157 นั้น อายุความที่จะเรียกร้องให้รับผิดทางแพ่งนั้น ต้องถือตามอายุความทางอาญาที่ยาวกว่าตามมาตรา 448 ประมวลกฎหมายแพ่งและพาณิชย์ ดังนั้นจึงไม่ได้มีอายุความเพียง 1 หรือ 2 ปีตามที่นายกฯได้รับรายงาน,น.ส.ยิ่งลักษณ์ระบุว่า 2. การใช้คำสั่งทางปกครองตาม พ.ร.บ.ความรับผิดทางละเมิดของเจ้าหน้าที่ พ.ศ.2539 มีข้อสังเกตว่า กรณีนายกฯดำเนินการตามนโยบายที่แถลงต่อรัฐสภาไม่น่าจะอยู่ในบังคับของกฎหมายนี้ 3.เพื่อให้เกิดความเป็นธรรมกับผู้ถูกกล่าวหา และให้เจ้าหน้าที่ผู้เกี่ยวข้องมีเวลาเพียงพอตรวจสอบข้อเท็จจริงและรวบรวมพยานหลักฐาน ขอให้นายกฯตรวจสอบข้อกฎหมายทั้งสองประเด็นจากคณะกรรมการกฤษฎีกา หากมิได้มีปัญหาเรื่องอายุความ เจ้าหน้าที่จะมีเวลาตรวจสอบข้อเท็จจริงและรับฟังพยานบุคคลอย่างเพียงพอ ไม่ต้องเร่งรีบจนเสียความเป็นธรรม 4.หากรัฐบาลเรียกร้องให้ดิฉันชดใช้ค่าสินไหมทดแทนต่อศาลแพ่ง จะทำให้ความกังวลของเจ้าหน้าที่ที่รับผิดชอบตรวจสอบและดำเนินคดีทางแพ่งหมดไป หมดความจำเป็นต้องออกคำสั่งหัวหน้า คสช.ที่ 39/2558 ที่มีปัญหาขัดต่อหลักนิติธรรมและเลือกปฏิบัติ การให้ศาลเป็นผู้พิสูจน์ความเสียหาย จะมีความสง่างามมากกว่า 5.ขอยืนยันว่า ดิฉันเป็นผู้บริสุทธิ์ พร้อมเข้าสู่กระบวน การยุติธรรม แต่กระบวนการที่เร่งรีบคือ การไม่เปิดโอกาสให้ต่อสู้คดีอย่างเต็มที่ ขัดสิทธิพื้นฐานของความเป็นมนุษย์ ดังนั้น สิ่งที่เรียกร้องอีกครั้งในวันนี้ เป็นการขอโอกาสต่อสู้คดี เพื่อพิสูจน์ว่ามิได้ทำให้รัฐเสียหาย เนื่องจากยังมีระยะเวลาเพียงพอที่จะทำให้เกิดความรอบคอบและเป็นธรรมกับดิฉันได้,ต่อมาเวลา 09.30 น.ที่ศูนย์รับเรื่องร้องทุกข์ สำนักงานคณะกรรมการข้าราชการพลเรือน (ก.พ.) นายนรวิชญ์ หล้าแหล่ง ทนายความคดีโครงการรับจำนำข้าวของ น.ส.ยิ่งลักษณ์ ชินวัตร อดีตนายกรัฐมนตรี นำจดหมายเปิดผนึกของ น.ส.ยิ่งลักษณ์ ยื่นถึงนายกรัฐมนตรีผ่านเจ้าหน้าที่ประสานงานมวลชน ขอให้ทบทวนการสอบสวนโครงการจำนำข้าวที่ใช้กระบวนการทางปกครองมาเรียกค่าเสียหายทางแพ่ง น.ส.ยิ่งลักษณ์ โดยนายนรวิชญ์กล่าวว่า ได้รับมอบหมายจาก น.ส.ยิ่งลักษณ์ให้มายื่นขอความเป็นธรรม เนื่องจากมีความเห็นแตกต่างกับรัฐบาล 2 เรื่องคือ เรื่องอายุความ และการให้รับผิดทางแพ่ง ซึ่ง น.ส.ยิ่งลักษณ์เห็นว่า ควรใช้กระบวนการทางศาลมากกว่าทางปกครอง อายุความคดีนี้ไม่ใช่แค่ 1-2 ปี เพราะถ้าดูตามกฎหมายป.วิอาญา จะมีอายุความถึง 15 ปี การระบุว่า พ.ร.บ.ความรับผิดทางละเมิดของเจ้าหน้าที่ มีอายุความ 1-2 ปี เป็นการกดดันเจ้าหน้าที่ต้องเร่งรีบดำเนินการ ล่าสุดทีมทนายยื่นขอให้สอบพยานเพิ่มอีก 11 ปาก แต่คณะกรรมการสอบข้อเท็จจริงโครงการจำนำข้าว กระทรวงพาณิชย์ อนุญาตเพียงให้ส่งเอกสารเท่านั้น ทำให้พลาดโอกาสชี้แจง นายกฯควรให้ความเป็นธรรมกับทุกฝ่ายที่ถูกกล่าวหา ขณะนี้มีเรื่องเกี่ยวพันกับทหาร นายกฯบอกว่าอย่าเพิ่งไปกล่าวหา ทำให้เขาเสียหาย จึงอยากให้เหมือนกรณีนี้เช่นกัน เพราะยังไม่มีคำพิพากษา จึงไม่ควรกล่าวหาว่า น.ส.ยิ่งลักษณ์ผิด ควรใช้มาตรฐานเดียวกัน,นายวิษณุ เครืองาม รองนายกรัฐมนตรี กล่าวถึงกรณีทนายความ น.ส.ยิ่งลักษณ์ ชินวัตร อดีตนายกรัฐมนตรี ยื่นจดหมายเปิดผนึกถึงนายกฯ ให้พิจารณาอายุความคดีจำนำข้าวควรเป็น 15 ปี ตามประมวลกฎหมายอาญาว่า ไม่ใช่ความเห็นแย้งเรื่องอายุความ แต่เรื่องนี้ดำเนินการได้ 2 ทางคือ การฟ้องเป็นคดีแพ่งธรรมดา ฐานละเมิด มีอายุความก้ำกึ่ง 1 ปี กับยาวเกิน 1 ปี และการใช้คำสั่งทางปกครอง เหมือนที่เคยใช้มา 3,000 กว่าคดี ถ้าใช้คำสั่งทางปกครอง มีอายุความ 2 ปี กฎหมายระบุไว้ชัด ดังนั้น เมื่อรัฐบาลเลือกการออกคำสั่งทางปกครองจึงไม่ต้องมาเถียงกันเรื่องอายุความ รัฐบาลพิจารณาแล้วว่า วิธีนี้เป็นประโยชน์ต่อประชาชน ไม่ใช่ประโยชน์ต่อจำเลยหรือโจทก์ ส่วนที่ทีมทนายความระบุว่า คณะกรรมการสอบข้อเท็จจริงโครงการจำนำข้าวไม่ยอมให้สอบพยานเพิ่ม 11 ปาก แต่ให้ส่งเป็นเอกสารแทนนั้น ได้มีการเรียกสอบพยานเพิ่มจนจะครบอยู่แล้ว ส่วนอดีตนายกรัฐมนตรีนั้น ขอไม่มาด้วยตัวเอง แต่ขอส่งเอกสารมาแทน ส่วนตัวเลขค่าเสียหายที่เป็นข่าวออกมานั้น ไม่เคยออกมาจากรัฐบาล ไม่ใช่ตามที่เสนอข่าวกัน เรื่องนี้มีสูตรคำนวณอยู่ เบื้องต้นค่าเสียหายในส่วนกระทรวงพาณิชย์จะออกมาประมาณเดือน ก.พ.59 ส่วนกระทรวงการคลังจะออกมาหลังจากนั้น ภายในอายุความ 2 ปี,ที่รัฐสภา สภาขับเคลื่อนการปฏิรูปประเทศ (สปท.) เชิญคณะทูต 74 ประเทศ และองค์กรระหว่างประเทศ 6 องค์กร เข้ารับฟังการชี้แจงการทำงานของสปท. โดย ร.อ.ทินพันธุ์ นาคะตะ ประธาน สปท.กล่าวชี้แจงการทำงานของ สปท.ต่อคณะทูตว่า สปท.จัดทำแนวทางการปฏิรูปที่เป็นรูปธรรมให้ทุกส่วนราชการนำไปใช้ ครอบคลุมทั้งการป้องกันทุจริต การตรวจสอบไม่ให้ผู้ทุจริตเข้าสู่กระบวนการเลือกตั้ง การป้องกันการแทรกแซงฝ่ายราชการ การเสริมสร้างคุณธรรมจริยธรรมผู้บริหาร การปรับโครงสร้างเศรษฐกิจและสังคม รวมถึงการดูแลการใช้จ่ายเงินของรัฐบาลให้เหมาะสม เพื่อให้รัฐบาลที่มาจากการเลือกตั้งดำเนินตามยุทธศาสตร์นี้อย่างเคร่งครัด ทั้งนี้ ในวันที่ 14 พ.ย. สปท.จะสรุปแนวทางการปฏิรูปให้เอกอัครราชทูตไทยประจำประเทศต่างๆทั่วโลกได้รับทราบที่กระทรวงการต่างประเทศ เพื่อสร้างความเข้าใจเรื่องการขับเคลื่อนประเทศ นำไปสู่การเป็นประเทศพัฒนาแล้วในอีก 20 ปี,ต่อมาเวลา 11.30 น. นายสุวัฒน์ จิราพันธุ์ โฆษก สปท.แถลงภายหลังการชี้แจงคณะทูตต่างประเทศว่า การเข้าร่วมรับฟังของคณะทูตครั้งนี้ได้รับการตอบรับดีมาก อาจจัดขึ้นอีกตามสถานการณ์ของบ้านเมือง ซึ่งได้ชี้แจงเป้าหมาย กิจกรรม ภารกิจต่างๆ และโรดแม็ปของ สปท.ตามสูตร 1+1+18 ภายในระยะเวลา 20 เดือน ซึ่งกำหนดไว้ 3 ระยะ คือระยะแรก การสร้างกลไกโดยตั้งคณะกรรมาธิการยกร่างข้อบังคับการประชุม สปท.และตั้งกรรมาธิการขับเคลื่อนการปฏิรูป ระยะที่สอง การกลั่นกรองข้อเสนอ 37 วาระของสภาปฏิรูปแห่งชาติ (สปท.) มาพิจารณาเพื่อส่งให้ ครม. ก่อนเข้าสู่ที่ประชุมสภานิติบัญญัติแห่งชาติ (สนช.) และระยะที่สาม การส่งรายงานปฏิรูปต่อ ครม.และ สนช.,นายคำนูญ สิทธิสมาน โฆษก สปท. กล่าวว่า คณะทูตตั้งคำถามหลายประเด็น อาทิ การมีส่วนร่วมของประชาชน ซึ่ง สปท.ชี้แจงว่า ได้ตั้งศูนย์รับฟังความเห็นจากประชาชน 11 ช่องทาง ขณะนี้มีประชาชนส่งความเห็นมาแล้ว 2 แสนความเห็นจากการจัดเวทีรับฟังความคิดเห็น 700 เวที และในช่วงเดือน พ.ย. สปท.จะเดินทางไปรับฟังความเห็นจากประชาชนร่วมกับ สนช. ที่ จ.แพร่ และน่าน และเดือน ธ.ค.ที่ จ.เชียงราย นอกจากนี้ คณะทูตยังสอบถามเรื่องการปรองดอง โดยได้ชี้แจงว่า การปรองดองไม่ใช่เรื่องที่จะนำคู่ขัดแย้งมาเจรจาเพียงอย่างเดียว แต่ต้องปฏิรูปประเทศด้วย การปรองดองเหมือนเหรียญมี 2 ด้าน แม้จะอยู่คนละด้าน แต่เป็นเหรียญเดียวกัน ส่วนการนิรโทษกรรมและอภัยโทษนั้น ได้ตั้งคณะกรรมการประสานงาน 3 ฝ่ายคือ สนช. สปท. และ ครม.หารือร่วมกัน ขณะนี้อยู่ในความรับผิดชอบคณะกรรมาธิการปฏิรูปการเมือง ต้องเสนอวิธีการปฏิรูปเรื่องดังกล่าวภายใน 30 วัน,นายอนุสรณ์ เอี่ยมสะอาด รักษาการรองโฆษกพรรคเพื่อไทย กล่าวถึงกรณี พล.อ.ประยุทธ์ จันทร์โอชา นายกรัฐมนตรี และหัวหน้า คสช. แสดงความยินดีต่อเมียนมาในการจัดการเลือกตั้งอย่างบริสุทธิ์ยุติธรรม ว่า คนไทยทุกคนดีใจเหมือน พล.อ.ประยุทธ์ที่ชาวเมียนมาได้ตัดสินอนาคตประเทศด้วยมือของตัวเองผ่านการเลือกตั้ง และคนไทยอยากได้โอกาสแบบนั้นก่อนเดือน ก.ค.2560 ซึ่งระยะเวลาตั้งแต่เดือน พ.ค.2557 ถึง ก.ค.2560 เป็นเวลา 3 ปีกว่า ถือว่าค่อนข้างนานและสวนทางกับเพลงเราจะทำตามสัญญา ขอเวลาอีกไม่นาน ทั้งนี้ผู้ที่จะทำให้คนไทยมีโอกาสกำหนดอนาคตประเทศผ่านการเลือกตั้งได้เร็วขึ้นคือตัว พล.อ.ประยุทธ์ ส่วนการปรองดองในประเทศ ควรลดวาทกรรมสร้างความแตกแยก ไม่กล่าวโทษ เลือกปฏิบัติ หรือตั้งธงเอาผิดบางฝ่าย ต้องปฏิบัติตรงไปตรงมา ไม่ใช่เฉพาะการแสดงจุดยืนในต่างประเทศ วันนี้หลายประเทศกังวลเรื่องเมียนมาน้อยลง แต่หันมาวิตกห่วงใยประเทศไทยมากขึ้น สิ่งที่ต้องเน้นย้ำเพิ่มจากเรื่องปรองดองคือ รัฐบาลควรให้ความสำคัญแก้ปัญหาทุกภาคส่วนอย่างเท่าเทียม ควรให้ความสำคัญปัญหาราคาพืชผลทางการเกษตรตกต่ำ ปัญหาภัยแล้งให้มากขึ้น ไม่ใช่มุ่งเน้นแก้แต่ปัญหาลอตเตอรี่แพงเป็นงานหลัก,นายสุรพงษ์ โตวิจักษณ์ชัยกุล อดีต รมว.ต่างประเทศ กล่าวถึงกรณี พล.อ.ประยุทธ์ จันทร์โอชา นายกฯและหัวหน้า คสช. จะให้พรรคการเมืองประชุมพิจารณาปัญหาปากท้องของประชาชนได้ว่า ขอสนับสนุนข้อเสนอดังกล่าวที่ให้พรรคการเมืองเปิดประชุมหรือหารือได้ เพราะพรรคการเมืองให้ความสำคัญกับความเป็นอยู่ของเกษตรกรและผู้มีรายได้น้อยเป็นหลัก ถ้านายกฯเปิดโอกาสให้ประชุมเมื่อใด จะได้รับเสียงสะท้อนจากประชาชนในต่างจังหวัดที่แท้จริง รัฐบาลจะสามารถแก้ไขปัญหาได้ตรงจุด นายกฯไม่ต้องมาระแวงว่าพรรคการเมืองจะประชุมและเคลื่อนไหวเพื่อสร้างปัญหาให้รัฐบาล อย่ากังวลเพราะวันนี้ขอเพียงรัฐบาลและ คสช.เดินตามโรดแม็ปที่ประกาศไว้ ไม่มีการสืบทอดอำนาจแอบแฝงอยู่ในรัฐธรรมนูญ หวังว่านายกฯจะประกาศให้พรรคการเมืองเปิดประชุมพรรคได้ในเร็ววัน,ที่มหาวิทยาลัยธรรมศาสตร์ ท่าพระจันทร์ กลุ่มคณาจารย์ นักศึกษา นักกิจกรรม ร่วมกันลงชื่อในแถลงการณ์เรียกร้องต่อกองทัพ กรณีได้รับผลกระทบจากการถูกทหารเรียกไปพบอย่างต่อเนื่อง โดย น.ส.สาวตรี สุขศรี อาจารย์ประจำคณะนิติศาสตร์ ม.ธรรมศาสตร์ กล่าวว่า หลังการรัฐประหาร 22 พ.ค.57 มีการจับกุม เรียกประชาชนจำนวนมากไปปรับทัศนคติภายใต้การสั่งการของ คสช. ขณะนี้ผ่านมา 1 ปีครึ่งแล้ว ยังมีปฏิบัติการลักษณะนี้อยู่ สร้างบรรยากาศความหวาดกลัว ทางกลุ่มจึงเรียกร้องให้กองทัพหยุดเรียกบุคคลใดๆเข้ารายงานตัว เว้นแต่มีหมายเรียก หรือหมายจับของศาลโดยชอบด้วยกฎหมาย ขอให้หยุดการสอดแนมชีวิตส่วนตัว คุมประพฤติ ขอให้เรียกทหารกลับเข้ากรมกอง และปฏิบัติภารกิจตามที่ระบุไว้ในกฎหมาย ขณะนี้กลุ่มกำลังเปิดให้ร่วมลงชื่อในระบบออนไลน์ตั้งแต่วันนี้ หลังจากนั้นจะหารือกันอีกครั้งว่าจะเรียกร้องอย่างไรต่อ อยากให้สังคมรู้ว่าภายใต้ความสงบที่ทุกคนเห็นยังมีคนอีกส่วนหนึ่งที่ต้องใช้ชีวิตอย่างไม่สงบ ถ้าถามว่า ไม่ทำผิดจะกลัวอะไร ก็ลองดูว่า ถ้ามีเจ้าหน้าที่ในเครื่องแบบมาบ้านคุณทุกเดือนจะรู้สึกอย่างไร,วันเดียวกัน ศาลจังหวัดขอนแก่นอ่านคำพิพากษาคดีอัยการยื่นฟ้องนายอดิศัย วิบูลเสข นายจิรัฐตระกูล สุมหา นายสุทัศน์ สิงห์บัวขาว และนายอุดม คำมูล เป็นจำเลยที่ 1-4 ซึ่งเป็นกลุ่มเสื้อแดง บุกรุกทำลายทรัพย์สิน และเผาศาลากลาง จ.ขอนแก่น หลังเก่า เมื่อวันที่ 19 พ.ค.2553 โดยศาลพิเคราะห์พยานหลักฐานแล้วเห็นว่าจำเลยที่ 1-4 มีพฤติกรรมฐานความผิดหลายข้อหาแตกต่างกันออกไป โดยเฉพาะการมีความผิดร่วมกันในข้อหาชุมนุมสร้างความวุ่นวายในที่สาธารณะตั้งแต่ 2 คนขึ้นไป ร่วมกันบุกรุกทำลายทรัพย์สินของผู้อื่นหรือของสาธารณประโยชน์หรือทำลายทรัพย์สินของแผ่นดิน จึงมีคำพิพากษาจำคุกจำเลยที่ 1 และ 2 คนละ 13 ปี และจำคุกจำเลยที่ 3 และ 4 คนละ 3 ปี โดยไม่รอลงอาญา เนื่องจากมีพฤติกรรมที่ชี้ให้เห็นว่าจำเลยไม่มีความเกรงกลัวต่อกฎหมายบ้านเมือง และไม่ต้องการให้เป็นเยี่ยงอย่างต่อผู้กระทำความผิด,นายบุญยง แก้วฝ่ายนอก ทนายความ นปช. กล่าวว่า ทีมทนายความยังขอต่อสู้ในชั้นอุทธรณ์ รวมถึงการยื่นขอประกันตัว โดยจะนัดหารือญาติของผู้ต้องหาเพื่อหาหลักทรัพย์มายื่นขอประกัน ซึ่งยังไม่ทราบว่าต้องใช้หลักทรัพย์มูลค่าเท่าไหร่และตอบไม่ได้ว่าจะสามารถยื่นประกันได้เมื่อใด,นายนิกร จำนง สมาชิก สปท. ในฐานะกรรมการที่ปรึกษาหัวหน้าพรรคชาติไทยพัฒนา เปิดเผยว่า นายบรรหาร ศิลปอาชา ประธานที่ปรึกษาหัวหน้าพรรคชาติไทยพัฒนา ได้เข้ารับรักษาอาการป่วยที่โรงพยาบาล รามาธิบดี ตั้งแต่คืนวันที่ 9 พ.ย. เนื่องจากภูมิแพ้อากาศ ทำให้มีอาการหอบหายใจไม่ค่อยสะดวก แพทย์จึงทำการรักษาโดยการพ่นยาเหมือนเช่นทุกครั้ง ซึ่งไม่ได้เป็นอะไรมาก ขณะนี้อาการดีขึ้นมาก ไม่น่าเป็นห่วง คาดว่าคงพักฟื้นอาการ 2-3 วัน ก็ออกจากโรงพยาบาลได้ โดยจะออกจากโรงพยาบาลในวันที่ 12 พ.ย.,ที่ทำเนียบรัฐบาล พล.ต.วีรชน สุคนธปฏิภาค รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรี และหัวหน้าคสช. มีกำหนดการเข้าร่วมการประชุมผู้นำเขตเศรษฐกิจเอเปก ครั้งที่ 23 ที่ประเทศฟิลิปปินส์ ระหว่างวันที่ 17-19 พ.ย. และการประชุมสุดยอดอาเซียน ครั้งที่ 27 ที่ประเทศมาเลเซีย ระหว่างวันที่ 20-22 พ.ย. โดยในการประชุมเศรษฐกิจเอเปก นายกฯจะทวิภาคีกับนายกรัฐมนตรีปาปัวนิวกินี ประธานาธิบดีเม็กซิโก ประธานาธิบดีรัสเซีย และประธานาธิบดีโคลอมเบีย ขณะที่การประชุมสุดยอดอาเซียนจะกำหนดทิศทางสำคัญของอาเซียนในอีก 10 ปีข้างหน้า จะมีผู้นำจากประเทศนอกภูมิภาคที่มีบทบาทสำคัญต่อภูมิภาคเอเชียตะวันออกเฉียงใต้เข้าร่วมด้วย อาทิ ประธานาธิบดีสหรัฐอเมริกา นายกรัฐมนตรีจีน นายกรัฐมนตรีญี่ปุ่น ตลอดจนเลขาธิการสหประชาชาติ โดยจะย้ำถึงความสัมพันธ์ระหว่างอาเซียนกับภายนอกภูมิภาค โอกาสนี้นายกฯมีคำกล่าวที่จะนำเสนอต่อประชุม โดยให้ความสำคัญของภาคเกษตร เพื่อสร้างความเข้มแข็งให้เกษตรกรไทยและอาเซียน เพื่อให้ประชาชนของเอเปกและอาเซียนเดินหน้าอย่างเป็นเอกภาพ,นายวิษณุ เครืองาม รองนายกรัฐมนตรี กล่าวถึงความคืบหน้าการพิจารณาคดีบริษัท ฟิลลิป มอริสว่า เรื่องยังอยู่ที่อัยการสูงสุด เรื่องนี้รัฐบาลไม่เคยบอกให้หยุด หรือถอนออก ไม่เคยไปสั่งอะไรทั้งสิ้น เพียงแต่ว่ารัฐบาลพยายามรักษาผลประโยชน์ของส่วนรวม นายกฯตั้งต้นจุดยืนมองจากเมื่อผู้กระทำถูกกล่าวหาว่า กระทำผิดตามมาตรา 27 พ.ร.บ.ศุลกากร จะมีระบุโทษจำคุก และปรับอยู่แล้วก็นำมาใช้ เมื่อคดีนี้ไปพัวพันกับคดีที่ขึ้นศาลโลก แล้วมีคำตัดสินออกมา เราจะไม่สนใจ ไม่นำพามันไม่ได้ ต้องนำมาประกอบกัน แล้วชั่งน้ำหนัก ต้องดูว่าสุดท้ายจะถูกตอบโต้รุนแรงขนาดไหน จะคุ้มหรือไม่ วันนี้รัฐบาลต้องดูปัญหาให้รอบด้าน,นายพรเพชร วิชิตชลชัย ประธาน สนช. กล่าวถึงการตรวจสอบข้อเท็จจริงกรณีการก่อสร้างอาคารรัฐสภาแห่งใหม่ที่ยังล่าช้าว่า ยังไม่เห็นรายงานตรวจสอบ ข้อเท็จจริงดังกล่าว แต่ทราบเบื้องต้นว่า ผลการตรวจสอบของคณะกรรมการสอบข้อเท็จจริงฯ ที่มีนางวรารัตน์ อติแพทย์ เลขาธิการวุฒิสภา เป็นประธานพบว่า ความไม่ถูกต้องตามคำร้องที่บริษัทซิโน-ไทย เอ็นจีเนียริ่ง คอนสตรัคชั่น จำกัด (มหาชน) ในฐานะผู้รับจ้างโครงการก่อสร้างอาคารรัฐสภาแห่งใหม่ ทำหนังสือแจ้งมาให้ตนทราบ ทั้งกรณีความล่าช้าในการดำเนินโครงการ เนื่องจากการปฏิบัติหน้าที่ของผู้มีอำนาจกระทำการแทนสำนักงานเลขาธิการสภาผู้แทนราษฎร ปัญหาการนำดินในโครงการไปขาย แทนการนำไปบริจาคให้องค์กรที่ร้องขอ รายละเอียดทั้งหมดต้องรอผลการตรวจสอบที่จะเสนอตนก่อน ส่วนกรณีจะขยายสัญญาก่อสร้างตามข้อเสนอของคณะกรรมการตรวจการจ้างโครงการก่อสร้างอาคารรัฐสภาแห่งใหม่นั้น ถือเป็นดุลพินิจของหน่วยงาน แต่กรณีที่เกิดขึ้นสอดคล้องกับผลการตรวจสอบข้อเท็จจริงที่ดำเนินโครงการรัฐสภาล่าช้า จำเป็นต้องพิจารณาให้เกิดความเหมาะสมกับประเด็นที่เกิดขึ้นตามข้อเท็จจริงด้วย
กรธ.พลิกสูตรใหม่ เฟ้นหาที่มานายกรัฐมนตรี โชว์ไอเดียให้พรรคการเมืองประกาศรายชื่อคนเป็นนายกฯ ให้ประชาชนทราบล่วงหน้า ใช้เงื่อนไขเดิมจะเป็น ส.ส.หรือไม่ก็ได้ มีชัย เห็นคล้อยข้อเสนอใหม่
สูตรใหม่,ที่มานายกรัฐมนตรี,นายกรัฐมนตรีคนนอก,ร่างรัฐธรรมนูญ,คณะกรรมการร่างรัฐธรรมนูญ,มีชัย ฤชุพันธุ์,ข่าวการเมือง,ข่าว